KOMISIJOS REGLAMENTAS (EB) Nr. 676/2006
2006 m. gegužės 2 d.
iš dalies keičiantis Reglamentą (EB) Nr. 1980/2003, įgyvendinantį Europos Parlamento ir Tarybos reglamentą (EB) Nr. 1177/2003 dėl Bendrijos statistikos apie pajamas ir gyvenimo sąlygas (ES-SPGS), kiek tai susiję su apibrėžimais ir jų atnaujinimu
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. birželio 16 d. Europos Parlamento ir Tarybos reglamentą (EB) Nr. 1177/2003 dėl Bendrijos statistikos apie pajamas ir gyvenimo sąlygas (ES-SPGS) (1), ypač į jo 15 straipsnio 2 dalies c punktą,
kadangi:
(1)
Reglamentu (EB) Nr. 1177/2003 sukuriama sistemingo Bendrijos statistikos apie pajamas ir gyvenimo sąlygas rengimo sistema, aprėpianti palyginamus ir savalaikius skerspjūvio bei išilginio pjūvio duomenis apie pajamas ir skurdo bei socialinės atskirties lygį bei sudėtį nacionaliniu ir Europos lygiu.
(2)
2004 m. gegužės 1 d. naujosioms valstybėms narėms įstojus į Europos Sąjungą, Reglamentas (EB) Nr. 1177/2003 buvo iš dalies pakeistas Europos Parlamento ir Tarybos reglamentu (EB) Nr. 1553/2005 (2), siekiant pritaikyti imčių dydžius ir naujosioms valstybėms narėms skirti daugiau laiko pritaikyti savo atitinkamas sistemas prie suderintų metodų ir apibrėžimų, naudojamų Bendrijos statistiniams duomenims kaupti.
(3)
Be to, kai kurioms naujosioms valstybėms narėms, kaip ir kai kurioms senosioms valstybėms narėms, reikia daugiau laiko visiems bendrųjų pajamų duomenims pateikti kaip nurodyta Komisijos reglamente (EB) Nr. 1980/2003 (3).
(4)
Todėl reikėtų atitinkamai iš dalies keisti Reglamentą (EB) Nr. 1980/2003.
(5)
Šiame reglamente numatytos priemonės atitinka Statistikos programų komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1980/2003 II priedo 3 dalies pirma pastraipa keičiama taip:
„Darant išimtį šio priedo 2 daliai, Graikijai, Ispanijai, Prancūzijai, Italijai, Portugalijai, Lenkijai ir Latvijai leidžiama nepristatyti jokių bendrų pajamų duomenų nuo pirmųjų veikimo metų. Tačiau šios valstybės kiek galėdamos stengsis pristatyti tokius duomenis kiek galima greičiau ir ne vėliau kaip 2007 m.“.
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir yra taikomas tiesiogiai visose valstybėse narėse.
Priimta Briuselyje, 2006 m. gegužės 2 d.